ประจำเดือนมาครั้งล่าสุด 21 พ.ค. 64 หมด 28 พ.ค. 64 เมื่อวันที่ 22 พ.ค. 64 ไปฉีดวัคซีนโควิดเข็มแรก ซิโนแวค เข็มสองฉีดเมื่อ 17 มิ.ย. 64 ชนิดเดียวกัน ซึ่งประจำเดือนในเดือนมิถุนายนจะต้องมาในวันที่ 24 แต่ก็ไม่มา จนกระทั่งถึงตอนนี้วันที่ 17 ก.ค. 64 ประจำเดือนก็ยังไม่มาซึ่งประจำเดือนขาดไปแล้ว 22 วัน ไม่ทราบว่าเกี่ยวข้องกับวัคซีนไหม วันที่ 23 มิ.ย. – 1 ก.ค. มีการออกกำลังกายด้วย ซึ่งปกติจะไม่ออกกำลังกาย แต่การออกกำลังกายก็ไม่ได้โหมหนักเกินไป ออกวันละ 10 นาทีโดยประมาณค่ะ ในเรื่องของการตั้งครรภ์ก็ตรวจ 5 รอบแล้ว แต่ละรอบเว้นระยะการตรวจ 3-5 วัน ตรวจทั้งแบบหยดและแบบจุ่ม ชุดตรวจก็คละยี่ห้อกัน แต่ก็ขึ้นแค่ขีดเดียวค่ะ ไม่ทราบว่าสาเหตุมาจากอะไรได้บ้างคะ
สวัสดีค่ะ การรับวัคซีนซิโนแวคซึ่งเป็นวัคซีนป้องกันการเกิดโรคโควิด 19 นั้นไม่น่าจะมีผลต่อรอบเดือนแต่อย่างใดโดยประจำเดือนที่มาช้าไปเกิน 35 วัน ถือว่าช้าผิดปกติ อาจมีสาเหตุได้จาก การตั้งครรภ์ ถุงน้ำหลายใบในรังไข่ พังผืดมดลูก โรคไทรอยด์หรือต่อมไร้ท่อทำงานผิดปกติ ผนังมดลูกบาง ความเครียด ความกังวล การออกกำลังกายถ้าหนักมากๆอาจมีผลต่อรอบเดือนได้ แต่เป็นสาเหตุที่คิดถึงได้น้อยควรตรวจยืนยันการตั้งครรภ์ให้แน่ชัดก่อน สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ หากให้ผลลบ แต่รอบเดือนก็ยังไม่มา ควรไปยืนยันผลที่รพ.และหาสาเหตุต่อไป